tartuNLP/wikipedia-smugri-20251201 huggingface dataset:
Charles A. Beard

Charles A. Beard (27. marraskuuta 1874 lähellä Knightstownia, Indiana – 1. syyskuuta 1948, New Haven, Connecticut) oli yhdysvaltalainen historioitsija, joka tunnetaan erityisesti Yhdysvaltain poliittisten instituutioiden kehityksen tutkimuksestaan. Hänen korostuksensa sosioekonomisen konfliktin ja muutoksen dynamiikasta sekä analyysinsa motivaatiotekijöistä instituutioiden perustamisessa tekivät hänestä aikanaan yhden vaikutusvaltaisimmista amerikkalaisista historioitsijoista. Hän opiskeli DePauw-yliopistossa Indianassa ja myöhemmin Oxfordin yliopistossa. Palattuaan Yhdysvaltoihin hänestä tuli yksi progressiivisen liikkeen ja amerikkalaisen liberalismin johtohahmoista.
Beardin tunnetuimmat teokset, "An Economic Interpretation of the Constitution of the United States" (1913) ja "The Economic Origins of Jeffersonian Democracy" (1915), korostivat taloudellisten intressien merkitystä hallituksen toiminnassa. Hän ja hänen vaimonsa Mary R. Beard kirjoittivat yhdessä arvostetun teoksen "The Rise of American Civilization", joka käsittelee Yhdysvaltojen historiaa. Beardin kiinnostus kääntyi myös ulkopolitiikan historiaan, ja hän kritisoi voimakkaasti presidentti Franklin D. Rooseveltin ulkopolitiikkaa, mikä aiheutti osittaisen maineen laskun. Tästä huolimatta häntä pidetään edelleen yhtenä 1900-luvun vaikutusvaltaisimmista amerikkalaisista historioitsijoista.
Georg Wilhelm (Hannoverin prinssi)

Hannoverin prinssi Georg Wilhelm (koko nimi Georg Wilhelm Ernst August Friedrich Axel Prinz von Hannover); (25. maaliskuuta 1915 – 8. tammikuuta 2006) oli saksalainen prinssi.
Suku ja koulutus.
Hän oli Braunschweigin herttua Ernst Augustin ja Preussin prinsessa Viktoria Luisen toiseksi vanhin poika. Hänellä oli neljä sisarusta, joista yksi oli Frederica, Kreikan kuningatar.
Prinssi Georg Wilhelm kastettiin 10. toukokuuta 1915 Braunschweigissa keisarivallan viimeisinä vuosina. Hän kävi ensimmäiset kouluvuodet Ala-Saksin Hamelnissa ja vuosina 1930-1934 eliittikoulun Schule Schloss Salemin Überlingenissä Bodenjärven rannalla. Koulun oli perustanut prinssin setä, Saksan keisarikunnan viimeinen valtakunnankansleri, Badenin prinssi Maximilian ja rehtorina toimi Kurt Hahn vuodesta 1920. Hahn syrjäytettiin juutalaisuutensa vuoksi koulun johdosta Hitlerin valtaannousun myötä. Georg Wilhelm lähti Salemin jälkeen brittiläiseen Marlborough Collegeen.
Toisen maailmansodan alussa prinssi Georg Wilhelm aloitti asepalveluksen Saksan asevoimissa, mutta hänet erotettiin armeijasta Hitlerin asetuksella vuonna 1943, jolloin Hitler erotti Saksan ylhäisaateeliston edustajat asepalveluksesta. Tämän jälkeen Georg Wilhelm aloitti oikeustieteen opiskelun Göttingenin yliopistossa, jolloin hän sai vuonna 1948 lakitieteen tohtorin tutkinnon väitöskirjalla "Die völkerrechtliche Stellung Deutschlands nach der Kapitulation". Prinssi Georg Wilhelm kouluttautui lakitieteen tohtoriksi ja johti tunnettua internaattikoulua "Schule Schloss Salemia" eli omaa sota edeltänyttä kouluaan Bodenjärven rannalla. Hän tuli tunnetuksi urheilujohtajana ja KOK:n jäsenenä.
Rehtori ja urheilujohtaja.
Georg Wilhelmin lanko Badenin maakreivi Berthold halusi hänet johtamaan isänsä Badenin prinssi Maximilianin perustamaa Salem Castle Schoolia, joka oli ollut suljettuna sodan vuoksi. Hän avasikin koulun toimien johtajana vuoteen 1959.
Prinssi Georg Wilhelm, sotia edeltävän ajan aktiivina kilparatsastajana, rakennutti ratsastusakatemian München-Riemiin. Vuonna 1966 hänestä tuli vuoteen 1971 Kansainvälisen olympiakomitean (KOK) jäsen seuraten saksalaisena edustajana pitkäaikaista saksalaisedustajaa Karl Ritter von Haltia. Lisäksi hän oli Saksan kansallisen olympiakomitean jäsen ja Kansainvälisen olympia-akatemian puheenjohtaja 1966-1969.
Kuninkaalliset sukulaissuhteet.
Hannoverin prinssi George Wilhelm asui Schlierseessä lähellä Müncheniä ja kuoli 90-vuotiaana Münchenissä vuonna 2006. Hänen vaimonsa oli Kreikan prinsessa Sophie, jonka kanssa hän oli avioitunut sodan jälkeen vuonna 1946. Prinsessa Sophien veli oli prinssi Philip, myöhemmin Edinburghin herttua. Näin Georg Wilhelmin kolme lasta (kaksi poikaa ja tytär) ovat Ison-Britannian kuninkaan Charles III:n serkkuja. 
Lisäksi Kreikan kuningatar Frederika oli Georg Wilhelmin sisar, ja näin sisarensa lapset kuningas Konstantin II, kuningatar Sofia ja prinsessa Irene olivat myös hänen lastensa serkkuja.
Ilmari Lehtinen

Niilo Ilmari Lehtinen (2. syyskuuta 1888 Huittinen – 9. syyskuuta 1967 Helsinki) oli suomalainen johtaja ja liikemies.
Lehtinen oli aluksi työssä maanviljelysalalla mutta hän siirtyi sitten kauppa-alalle Turkuun ja kävi siellä kauppakoulun. Lehtinen oli vuodesta 1908 Porissa toiminimi Erik Mellinin jälk. kauppamatkustajana ja vuodesta 1912 K. E. Heikolan liikkeen kauppamatkustajana Turussa. Lehtinen perusti sitten 1912 suomalaista porojäkälää ja koivupuuta toimittaneen vientiliikkeen ja asettui asumaan Hampuriin Saksaan. Ensimmäisen maailmansodan puhkeaminen elokuussa 1914 lopetti nämä liiketoimet ja Lehtinen muutti Hampurista Pietariin toimien siellä tukkukauppiaana. 
Lokakuun vallankumouksen jälkeen Lehtinen vangittiin toukokuussa 1918 vastavallankumouksellisesta toiminnasta epäiltynä. Hänen Pietarin-kotinsa oli toiminut Suomen sisällissodan aikana valkoisten etappipaikkana ja sieltä löydettiin suuri salainen taskuasevarasto, josta oli jaettu aseita Suomeen lähetetyille valkoisten etappimiehille. Lehtinen pääsi palaamaan Suomeen vankien vaihdossa elokuussa 1918 mutta suuren omaisuutensa hän joutui jättämään lähes kokonaan Venäjälle.
Suomessa Lehtinen perusti 1918 Helsinkiin siirtomaatavaroita, jauhoja, rehua, lannoitteita ja ihraa maahantuoneen agentuuriliikkeen Aarnio &amp; Lehtisen yhdessä Väinö Vilhelm (Vilho) Aarnion (1882–1963) kanssa. Hän oli liikkeen suurimpana osakkaana ja johtajana vuoteen 1929 saakka ja tämän jälkeen hän jatkoi liikettä omissa nimissään. Sittemmin 1930-luvun lopulla Lehtinen oli osakkaana ja johtajana Fennian talossa toimineessa Hotelli Grandissa ja ravintola Golf Casinossa. Munkkiniemessä sijainnut Golf Casino ravintola rakennettiin 1920-luvun lopulla, laajennettiin ja uusittiin funkkistyyliseksi 1932 ja se tuhoutui tulipalossa helmikuussa 1941. Ester Toivonen valittiin vuonna 1933 Golf Casinolla kauneuskuningattareksi.
Lehtinen oli mukana suojeluskuntatoiminnassa sekä lukuisissa muissa yhdistyksissä, seuroissa ja komiteoissa. Hänen harrastuksiinsa kuuluivat ratsastus, autoilu ja golfin peluu. Lehtinen aloitti myös kauneuskilpailuiden järjestämisen Suomessa. Lehtinen osti vuonna 1942 Helsingin Laajasalossa sijaitsevan, vuonna 1884 rakennetun Villa Furuvikin huvilan Kulutusosuuskuntien keskusliitolta. Villa Furuvik oli Lehtisen perillisten omistuksessa vuoteen 1991 saakka jolloin Helsingin kaupunki osti huvilan.
Luettelo maailman suurimmista lintusuvuista

Tämä on luettelo maailman suurimmista lintusuvuista lajimäärineen.
Pollux (täsmennyssivu)

Pollux voi tarkoittaa:
Selkävyömuuranen

Selkävyömuuranen ("Dichrozona cincta") on puumuuriin kuuluva lintulaji. Lajia tavataan Etelä-Amerikassa.
Koko ja ulkonäkö.
Selkävyömuuranen kasvaa 10–11 cm pitkäksi. Sukupuolet muistuttavat enimmäkseen toisiaan ulkonäöltään. Lajin pää ja yläselkä ovat ruskeat ja alaselkä sekä perä ovat mustat. Alaselän poikki kulkee koiraalla valkoinen ja naaraalla ruskehtava juova. Selkävyömuurasen siivet ovat mustat ja ruskeakärkiset. Siivissä on valkoinen ja ruskehtava juova. Linnun rinta ja vatsa ovat valkoiset ja rinnassa on mustia pilkkuja.
Levinneisyys ja elintavat.
Selkävyömuurasta tavataan Kolumbian ja Venezuelan eteläosista Boliviaan ja Brasilian keskiosiin ulottuvalta alueelta. Lajin elinympäristöä ovat kosteat metsät. Selkävyömuuranen liikkuu yksin tai pareittain tavanomaisesti lähellä maata.
Sadonkorjuujuhla

Sadonkorjuujuhla on monessa maailmankolkassa sadonkorjuun kunniaksi usein syksyisin järjestettävä juhla.
Sadonkorjuujuhlia ovat esimerkiksi antiikin kreikkalaisten kronia ja pyanopsia, kelttien samhain, gaelien lughnasadh, juutalaisten sukkot ja šavuot, kiinalaisten keskisyksyn juhla, tamilien pongal, pohjoisintialaisten vaisakhi, pohjoisamerikkalaisten kiitospäivä, georgialaisten rtveli ja suomalaisten kekri.
John O. Lindholm

John Oscar Lindholm (18. huhtikuuta 1870 Riika, Venäjän keisarikunta – 1. syyskuuta 1938 Helsinki) oli suomalainen konsuli ja liikemies. 
Lindholmin vanhemmat olivat merikapteeni Berndt Oskar Lindhollm ja Karolina Lillia. Lindholm kävi Riiassa Städtische Realschulen kurssin 1887 ja oli sitten harjoittelijana 1888–1891 G. F. Schultzin liikkeessä Riiassa. Hän opiskeli kieliä Moskovassa 1891, asui myös Englannissa ja teki opintomatkoja eri maihin. Lindholm muutti Suomeen 1892. Hän työskenteli ensin Victor Ekin liikkeessä 1892–1896 ja oli sitten konttoripäällikkönä Heinr. Reicke &amp; Co:n liikkeessä 1896–1903. Vuonna 1903 Lindholm perusti oman John O. Lindholmin agentuuriliikkeen Helsinkiin. Liikkeestä muodostettiin 1928 osakeyhtiö "Osakeyhtiö John O. Lindholm Aktiebolag" ja Lindholm oli yhtiön toimitusjohtajana. Hän toimi useiden ulkomaisten liikkeiden edustajana Suomessa. Lindholmin liike toi maahan elintarvikkeita, alkoholijuomia ja kangastavaroita sekä viimeksi hedelmiä ja siirtomaatavaroita. Lindholm oli 1920–1923 Nestlén ja "Anglo-Swiss Condensed Milk Co":n johtajana Helsingissä ja kuului vuodesta 1910 "Ab G. J. Sundbergin" johtajistoon.
Lindholm oli Uruguayn pääkonsulina vuodesta 1907, Italian v.t. konsulina 1915–1919 ja lisäksi hän toimi Suomen sisällissodan aikana myös Espanjan ja Romanian konsulina. Lindholmilla harrasti myös historiaa ja maantiedettä ja hänet kutsuttiin jäseneksi Pariisin Société Académique d’histoire Internationaleen.
Lindholm oli naimisissa vuodesta 1907 Amanda Falckin kanssa, heillä oli yksi tytär.
Qatarin koripallomaajoukkue

Qatarin koripallomaajoukkue () edustaa Qataria kansainvälisissä koripallokilpailuissa. Sitä hallinnoi Qatarin koripalloliitto.
Qatarin Koripallomaajoukkue voitti kaksi pronssimitalia vuoden 2003 ja 2005 Aasian koripallomestaruuskilpailuissa ja kuuluu arabimaiden suurimpiin kilpailijoihin. Qatar on isäntämaa vuoden 2027 maailmanmestaruuskilpailuissa.
Menestys arvokilpailuissa.
Maailmanmestaruuskilpailut
Aasian-mestaruuskilpailut
Koripallo Aasian kisoissa
Line (nimi)

Line on naisen etunimi, jota tavataan varsinkin Norjassa ja Tanskassa. Se on lyhentymä Carolinesta ja muista "-line"-loppuisista nimistä. Sen rinnakkaismuoto on Lina.
Suomessa Line on elokuuhun 2023 mennessä ollut virallisena etunimenä noin 170–180 naisella. Lisäksi Line-nimeä on käytetty ainakin Lindan ja Linnean lempinimenä.
Nimipäivät.
Helsingin yliopiston elokuussa 2023 tekemän päätöksen mukaisesti Line-nimi lisättiin suomenruotsalaiseen nimipäiväkalenteriin vuonna 2025. Nimipäivä on 22. kesäkuuta.
Norjassa Linellä on nimipäivä 13. toukokuuta.
Dmitri Sokolov (elektronisen urheilun pelaaja)

Dmitri Eduardovitš Sokolov, eli ”sh1ro” (; s. 15. heinäkuuta 2001) on venäläinen "Counter-Strike 2" -ammattilainen. Hänen nykyinen joukkueensa on Team Spirit, jossa hän pelaa tarkkuuskivääripelaajana. Hänet on valittu "Counter-Strikeen" keskittyneen HLTV-sivuston mukaan neljä kertaa maailman parhaimpien pelaajien joukkoon vuosina 2021, 2022, 2023 ja 2024.
Sokolov on edustanut urallaan muun muassa joukkueita Cloud9 ja Gambit.
Yoasobi

Yoasobi on japanilainen superduo, jonka Sony Music Japan perusti vuonna 2019. Duon muodostavat tuottaja Ayase ja laulaja-lauluntekijä Ikura.
Ennen duon perustamista molemmat olivat jo kasvavassa suosiossa. Tuottaja Ayase oli yksi sosiaalisen median Vocaloid-musiikkiyhteisön tuottajista ja laulaja Ikura oli mukana cover-kappaleita tekevässä Plusonicassa. Vuonna 2019 Sony Music Japan rekrytoivat heidät projektiin tehdäkseen musiikkia kirjallisuudesta. Saman vuoden loppupuolella julkaistuun novelliin perustuva esikoissingle "Yoru ni Kakeru" nousi Japanin musiikkilistan kärkeen. Vuonna 2023 julkaistu kappale "Idol" nousi Billboardin maailmanlaajuisen listan kärkeen ensimmäisinä japanilaisina.
Inon Zur

Inon Zur (; s. 4. heinäkuuta 1965) on israelilais-yhdysvaltalainen säveltäjä. Hän säveltää videopeli-, elokuva- ja televisiomusiikkia.
Koulutus.
Zur on valmistunut Tel Avivin yliopiston musiikkikoulusta ja opiskellut musiikkia myös Kalifornian yliopiston Los Angelesin kampuksella.
Laukaisualusta

Laukaisualusta on laitos, josta laukaistaan pystysuoraan rakettikäyttöisiä laitteita, kuten ohjuksia ja kantoraketteja. Sanalla voidaan tarkoittaa vain laukaisuun käytettävää jalustaa tai koko ympäröivää laukaisukompeksia, johon kuuluu lisäksi esimerkiksi raketin tukitorni, josta tapahtuu miehistön tai rahdin lastaaminen sekä sähkön- ja polttoaineensyöttö. Ympäristössä voi olla muuta tarvittavaa infrastruktuuria, kuten polttoaineenkäsittelytiloja, telemetriaa, varastoja ja huoltoteitä.
Laukaisualustan pohjassa on usein raketin lähdössä purkautuvien pakokaasujen hallintakanavia, jotta raketti tai alusta ei vaurioituisi kuumuudesta, ja vedensuihkutusjärjestelmä, joka myös ehkäisee vahinkoja ja vaimentaa ääntä.
Laukaisukeskuksessa on yleensä useita laukaisualustoja.
Pariisin muotiviikko

Pariisin muotiviikko () on puolen vuoden välein järjestettävä muotitapahtuma Pariisissa. Vuosittain on sekä kevät/kesä ja syksy/talvi muotiviikko. Pariisin muotiviikkoa pidetään eri puolilla kaupunkia. 
Muotiviikolla Haute couture-esitysten lisäksi, myös tarjolla miestenmuotia ja valmisvaatemuotia. Lisäksi kuuluisat tuotemerkit, kuten Dior, Chanel, Louis Vuitton, Kenzo, Givenchy ja Céline, isännöivät omia esityksiään Pariisin historiallisissa paikoissa, kuten Carrousel du Louvressa ja Grand Palais'ssa.
Pariisin muotiviikko on järjestetty vuodesta 1973 alkaen. Ja se kuuluu neljään maailman tärkeimpänä pidettyyn muotiviikkoon, muiden ollessa Milanon, Lontoon ja New Yorkin muotiviikot.
Javi Galán

Javier Galán Gil (s. 19. marraskuuta 1994 Badajoz, Espanja) on espanjalainen jalkapalloilija. Hän edustaa Espanjan pääsarjassa pelaavaa Atlético Madridia. Galán on pelipaikaltaan vasen laitapuolustaja, mutta hän voi pelata myös keskikentän vasemmalla laidalla.
Seurajoukkueura.
Galán edusti eri seuroja juniori- ja piiritasolla kotikaupungissaan Badajozissa. Vuonna 2016 hän siirtyi andalusialaiseen Córdobaan, jossa hän nousi reservijoukkueen kautta edustusmiehistöön. Galánin seuraava joukkue oli Huesca, jota hän oli nostamassa maan pääsarjaan kauden 2019–20 päätteeksi. Kesällä 2021 hän siirtyi Celta Vigoon, jota hän edusti yhteensä kahden kauden ajan. Hän liittyi Atléticoon kesällä 2023 mutta siirtyi jo seuraavan vuoden alussa lainalle Real Sociedadiin.
Axel Berner

Axel Berner (2. lokakuuta 1843 Lappeenranta – 11. maaliskuuta 1892 Helsinki) oli suomalainen kansakoulujen tarkastaja ja sanomalehden julkaisija.
Bernerin vanhemmat olivat Sakkolan kappalainen, varapastori Henrik Axel Berner (1811–1862) ja Maria Sofia Kinberg (k. 1894). Hän pääsi ylioppilaaksi Porvoon kymnaasista 1864 ja suoritti pedagogisen tutkinnon Helsingin yliopistossa 1870.
Berner oli kiinnostunut kansanvalistuksesta, ja vuosina 1871–1872 hän toimitti ja julkaisi "Tieto-Sanomia Suomen Kansalle" -nimistä sanomalehteä. Berner joutui kuitenkin lopettamaan lehden jo tammikuussa 1872 kannattamattomana tilaajien vähyyden vuoksi. Kesällä 1872 hän osallistui Suomalaisen Kirjallisuuden Seuran Arkangelin ja Aunuksen kuvernementin alueelle lähettämään kalevalaista kansanrunoutta keränneeseen retkikuntaan. 
Berner nimitettiin 1873 Porin kaupungin kansakoulujen tarkastajaksi, ja hän toimi myös koulutoimen ylihallituksessa Uno Cygnaeuksen apulaisena. Sittemmin Berner oli kansakoulujen tarkastajana Turussa, ja vuodesta 1885 alkaen hän oli Viipurin läänin kansakoulujen tarkastajana. Viimeksi Berner toimi koulutoimen ylihallituksessa kansakoulujen tarkastajana 1889–1892.
Berner teki opintomatkoja Saksaan, Sveitsiin ja Skandinavian maihin. Hän toimitti 10 vuoden ajan "Kansakoulunlehteä" ja julkaisi matrikkelin Suomen kansakouluista.
Axel Berner oli naimisissa vuodesta 1877 Matilda Elisabet Arppen kanssa.
Verh’ovynan kansallispuisto

Verh’ovynan kansallispuisto () on kansallispuisto Ukrainan Ivano-Frankivskin alueella. Vuonna 2010 perustetun kansallispuiston pinta-ala on 120,2290 neliökilometriä. Puisto sijaitsee Romanian rajan pohjoispuolella Itä-Karpaateilla ja puistohallinto on Verh’ovynan kaupunkityyppisessä taajamassa.
Vidar Magnussen

Vidar Magnussen (s. 6. joulukuuta 1977 Bergen) on norjalainen näyttelijä, koomikko ja teatteriohjaaja.
Magnussen opiskeli näyttelijäksi Webber Douglas Academy of Dramatic Artsissa, Lontoossa (2000-2004).
Magnussenin ensimmäinen norjalainen teatterirooli oli Henrik Ibsenin "Hedda Gablerissa" (Riksteatret 2006). Sen jälkeen hänellä on ollut rooleja Den Nationale Scene -teatterissa: "Panikk i kulissene" (2008), "Farlige Verbindelser" (2008), "Kurjat" (2008), "Rett i lommen" (2009), "Mascarade" (2010), "Viidakkokirja" (2010) ja "Lainahöyhenissä" (2011) ja Det Norske Teatret -teatterissa: "Tida og Rommet" (2011), "Viidakkokirja" (2012), "Felix' Fantastiske Orkester" (2012), "Norja-Brasilia" (2012) ja "Hamlet" (2014).
Magnussen sai vuoden 2014 Hedda-palkinnon parhaan miesnäyttelijän kategoriassa roolistaan seremoniamestarina elokuvassa "Shockheaded Peter". Vuonna 2010 hän voitti komediapalkinnon vuoden läpimurron kategoriassa esiintymisestään näytelmässä "Mascarade" Den Nationale Scene -näyttämöllä ja sai Bergenin Pernille-patsaan 2010 suorituksestaan "Viidakkokirjassa" samassa teatterissa. Hänellä on ollut useita tv-rooleja, muun muassa komediallisessa lyhytelokuvassa "Plassmangel" (2003), ja komediasarjassa "Halvseint" (2007). Vuonna 2013 hän osallistui NRK:n viihdeohjelmaan "Underholdningsavdelingen" ja tilannekomediaan "Side om side". Joulukuussa 2016 alkoi NRK:n joulukalenteri "Snøfall", jossa Magnussen näyttelee joulupukin sihteeriä Ole Winteriä. Magnussen esittää myös pääroolia käsikirjoittamassaan tv-sarjassa Magnus, joka sai ensi-iltansa NRK1:llä tammikuussa 2019.
Marie Blokhus

Marie Liland Blokhus (7. lokakuuta 1982 Bodø, Norja) on norjalainen näyttelijä.
Ura.
Blokhus opiskeli näyttelijäksi Oslon kansallisessa taideakatemiassa, josta hän valmistui vuonna 2010. Hän työskenteli Det Norske Teatretissa ja sai Hedda-palkintoehdokkuuden vuonna 2013 kategoriassa "paras näyttelijätär" roolistaan Tarjei Vesaasin "Over open avgrunn" -näytelmässä Det Norske Teatretissa ja roolistaan David Harrowerin Blackbird-näytelmässä Riksteatretissa. Ensimmäisen Hedda-palkintonsa hän voitti vuonna 2015 parhaana naispääosan esittäjänä näytelmässä "Fugletribunalet."
Vuonna 2019 Blokhus debytoi näyttämöohjaajana ohjaamalla Lucy Kirkwoodin "Våre barn" -näytelmän Den Nationale Scenessä. Sen jälkeen hän oli mukana kirjoittamassa ja ohjaamassa "Nuoren Wertherin kärsimykset" -teokseen perustuvaa "Wertheriä" Det Norske Teatretissa.
Blokhusin elokuviin kuuluvat muun muassa "Chasing the Wind" (2013), "Oskars Amerika" (2017), "The 12th Man" (2017) sekä autourheiluelokuvat "Børning" (2014), "Børning 2" (2016) ja "Børning 3" (2020). Blokhus sai kaksi Amanda-palkintoehdokkuutta elokuvasta "Jag etter vind," niin vuoden tulokkaana kuin parhaana naispääosana.
Hänen pitkäaikaisin tv-roolinsa oli komediasarjassa "Side om side" vuosina 2013-2016.
Henkilökohtainen elämä.
Blokhus oli naimisissa näyttelijä Frank Kjosåsin kanssa vuosina 2011–2016. Sen jälkeen hän aloitti suhteen näyttelijä Anders Baasmo Christiansenin kanssa.
Teplodar

Teplodar () on kaupunki Odessan alueen Odessan piirissä Ukrainassa. Kaupunki sijaitsee Baraboin tekojärven rannalla, linnuntietä noin 32 kilometriä aluekeskus Odessasta länteen. 
Tammikuun keskilämpötila on −2,6 ja heinäkuun +22,2 celsiusastetta. Keskimääräinen vuosisademäärä on vain 385 millimetriä. Seutu on tasankoa.
Asutus perustettiin vuonna 1981 Odessan ydinvoimalalaitoksen rakentajien ja työntekijöiden tarpeisiin. Kaupunkityyppisen taajaman aseman Teplodar sai vuonna 1983. Tšernobylin katastrofin seurauksena Odessan ydinvoimalan rakennustyöt keskeytettiin vuonna 1986. Kaupungin aseman paikkakunta sai vuonna 1997. Vuonna 2001 asukkaita oli noin 8 800. Ukrainan tilastokeskus arvioi kaupungin väkivuksi 9 958 (2022).
Hedda-palkinto

Hedda-palkinto () on norjalainen teatteripalkinto, joka jaettiin ensimmäisen kerran vuonna 1998. Se on nimetty Henrik Ibsenin "Hedda Gabler" -näytelmän Hedda-hahmon mukaan.
Norjan teatteri- ja orkesteriyhdistys (Norsk teater- og orkesterforening, NTO) on Hedda-palkinnon vastuullinen järjestäjä. Palkinnolla on yhteensä 15 palkintosarjaa, ja sen tavoitteena on palkita norjalaisen esittävän taiteen erinomaisia saavutuksia ja edistää laadun parantamista.
Hedda-palkinto on vakiinnuttanut asemansa yhtenä Norjan arvostetuimmista teatteripalkinnoista. Eri palkintosarjojen ehdokkaita valitseva tuomaristo on laajapohjainen, ja se koostuu seitsemästä ammattilaisesta, jotka erillinen komitea nimittää. Palkintoon kuuluu Hedda-komitean myöntämän kunniapalkinnon lisäksi 14 sarjaa. Kunniapalkinnon ovat saaneet muun muassa Wenche Foss (2002), Jon Fosse (2003) sekä Toralv Maurstad ja Espen Skjønberg (molemmat 2005), Else Nordvang (2008), Edith Roger (2010) ja Bjørn Sundquist (2017).
Hedda-palkinto rahoitetaan NTO:n ja sen jäsenjärjestöjen myöntämillä apurahoilla. Palkinto toimii yhteistyössä Aksel Waldemar Johannessenin muistoksi perustetun Haakon Mehrenin rahaston kanssa. Vuonna 2021 palkintoa ei jaettu, koska koronaviruspandemia vaikutti vakavasti teattereiden esitysaikatauluihin ja tuomariston matkustusmahdollisuuksiin. Kaudet 2020–2021 ja 2021–2022 yhdistettiin yhdeksi palkintoseremoniaksi kesällä 2022.
Hedda-komitea.
Hedda-komitealla on yleinen ammatillinen vastuu Hedda-palkinnosta ja Hedda-päivistä. Komitea nimittää Hedda-raadin, valitsee kunniapalkinnon saajan, arvioi palkintosarjat ja myöntämisperusteet sekä laatii raadin työskentelyä koskevat yleiset suuntaviivat.
J. Mikael Westermarck

Jan Mikael Westermarck (s. 9. elokuuta 1939 Tukholma) on suomalainen eläköitynyt yritysjohtaja, joka on saanut kauppaneuvoksen arvonimen.
Westermarck syntyi professori Hakon Westermarckin ja Ingrid Alma Lindholmin perheeseen ja avioitui 1963 ylioppilasmerkonomi Tarja Anneli Tuulikki Pajun kanssa. Hän tuli ylioppilaaksi Svenska normallyceumista 1962 ja valmistui diplomiekonomiksi markkinointilinjan priimuksena Svenska handelhögskolanista 1967. Hän on suorittanut myös useita liiketoiminnan ja liikkeenjohdon kursseja ja opintokokonaisuuksia. Westermarck oli Oy Scan-Auto Ab:n pääjohtajan assistentti 1965–1967, Oy Tietovoima Ab:n markkinointijohtaja 1967–1969, Saab-Scania Ab:n systeemisuunnittelija Ruotsissa 1969–1970, Oy Datasaab-Valmet Ab:n markkinointijohtaja ja toimitusjohtajan sijainen 1970–1973, Xeroxin Suomen yhtiön Rank Xerox Oy:n markkinointi- ja suunnittelujohtaja 1973–1977, Akkuteollisuus Oy:n toimitusjohtaja 1977–1992, Kaivokselan Raskaat Ajoneuvot Oy:n, vuodesta 1995 Raskaat Ajoneuvot Oy, toimitusjohtaja 1992–1997 ja Volvo Kuorma- ja Linja-autot Oy:n toimitusjohtaja 1997–1999. Hän oli myös Afa Oy:n toimitusjohtaja 1977–1992 ja Suomen Purjehtijaliiton toiminnanjohtaja 2001–2004. Siuntion kunnanvaltuutettu Westermarck oli 2012–2014 ja hänellä on ollut myös useita muita luottamus- ja asiantuntijatehtäviä. Kauppaneuvoksen arvonimen hän sai 1998.
Setermoen

Setermoen on Bardun kunnassa Tromssan läänissä Norjassa sijaitseva taajama ja kuntansa hallinnollinen keskus. Taajaman pinta-ala on 2,9 neliökilometriä ja asukasluku 2 523 vuonna 2022. Setermoenissa on Norjan puolustusvoimien varuskunta ja harjoitusalue.
Laatokan–Suomenlahden kanava

Laatokan-Suomenlahden kanava oli varsinkin 1920- ja 1930-luvuilla esillä ollut suunnitelma rakentaa laivaväylä Laatokalta Karjalan kannaksen halki Viipurinlahden perukkaan ja Suomenlahdelle. Kanava olisi korvannut Pietarin kautta kulkeneen Nevajoen väylän, jota haittasivat joen nopea virtaus, väylän mataluus, lukuisat sillat sekä venäläisten 1930-luvulla vaatineet korkeat kulkumaksut ja laivoille asetetut vaatimukset. Venäjä takasi Tarton rauhansopimuksessa 1920 suomalaisten alusten kulkuoikeuden Laatokalta Nevaa pitkin Suomenlahdelle mutta 1930-luvun lopulla tämä liikenne päättyi kokonaan venäläisten viranomaisten asettamien rajoitusten vuoksi. Laatokan-Suomenlahden kanavan 1930-luvun lopulla esitetty kustannusarvio oli noin 600 miljoonaa markkaa.
Ensimmäinen kanavasuunnitelma valmistui 1905 ja siinä kanavan syväys oli ollut 3,5 metriä. Suunnitelmaa tarkistettiin 1919 ja syväystä lisättiin 5 metriin. 
Jo aikaisemmin 1800-luvulla oli esillä ajatus kanavoida Vuoksi Vuoksen yläjuoksun koskien alapäästä Jääskestä aina Laatokkaan saakka ja saada näin laivayhteys Vuoksenlaaksosta Pietariin. Venäjältä olisi myös voitu tuoda viljaa Suomeen tätä reittiä pitkin. Vuonna 1871 tie- ja vesirakennushallitus tutki Vuoksen Jääskeltä Taipaleelle saakka ja laati kanavoimisehdotukset 2,07 ja 2,67 syvyisille väylille.
Viipurissa pidettiin 4. huhtikuuta 1928 kokous, johon osallistuivat Viipurin, Käkisalmen ja Sortavalan kaupunkien, Lahdenpohjan kauppalan sekä alueen maalaiskuntien, teollisuuslaitosten ja taloudellisten yhdistysten edustajat. Kokous asetti Laatokan-Suomenlahden kanavakomitean, joka istui vuoteen 1933 saakka tutkien kanavahankkeen kannattavuutta. Loppumietinnössään komitea totesi kanavan ehdottoman tärkeäksi Karjalan talouselämälle.
Kanava olisi alkanut Viipurinlahdella Uuraasta, jatkunut Viipurin kautta Saimaan kanavan reittiä aina Juustilanjärvelle, josta se olisi lähtenyt itään kulkien Noskuanjärven kautta Vuoksen virralle. Vuoksea pitkin kanavaväylä olisi kulkenut Paakkolan kautta joko Käkisalmenselän yli Laatokkaan tai Suvannon kautta Vuoksen eteläistä haaraa pitkin Laatokkaan. Kanavassa olisi ollut sulut Talin, Rapukosken ja Kavantikosken kohdalla ja sitten Vuoksella Paakkolan, Tiurinkosken, Ahvenisenkosken ja Käkisalmen sulut ennen Laatokkaa. Sulkujen putouskorkeudet olisivat olleet suhteellisen pieniä ja sulut olisi ollut mahdollista rakentaa 200-300 metrin pituisiksi, mikä olisi mahdollistanut myös proomuliikenteen. Kanavan pituus Käkisalmen kautta kulkien olisi ollut 166,6 kilometriä, josta luonnonväylää noin 50 prosenttia, ruopattavaa väylää 37 prosenttia ja varsinaista kaivettavaa kanavaa 14 prosenttia. Suurimmat maaleikkaukset olisivat olleet Näätälänjärven ja Noskuanselän, Noskuanselän ja Vuoksen sekä Käkisalmenselän ja Laatokan välillä yhteensä noin 14 kilometrin matkalla.
Fredrik Solvang

Fredrik Solvang (s. 17. toukokuuta 1977 Inchon, Etelä-Korea) on norjalainen toimittaja ja uutisankkuri. Hän on työskennellyt NRK:lla vuodesta 2000. Vuodesta 2018 hän on juontanut "Debatten"-ajankohtaisohjelmaa, jolla on keskimäärin puoli miljoonaa katsojaa.
Palkinnot.
Solvang sai vuosina 2020 ja 2023 parhaan juontajan Gullruten-palkinnon.
Yksityiselämä.
Solvang adoptoitiin pienenä Etelä-Koreasta. Hän varttui Norjan pohjoisosassa sijaitsevassa Setermoenissa. Solvang on vaitonainen yksityiselämästään eikä juuri anna haastatteluja.
Olav Fjell

Olav Fjell (s. 28. kesäkuuta 1951) on norjalainen yritysjohtaja. Hän toimi Statoilin pääjohtajana vudesta 1999 vuoteen 2003, jolloin hän joutui eroamaan korruptiosyytösten vuoksi. Fjell valmistui ekonomiksi vuonna 1975 ja on työskennellyt myös muun muassa Kongsbergin asetehtaalla ja Den norske Bank -pankissa sekä ollut Norjan valtionrautateiden hallituksen puheenjohtaja 2000–2003. Vuosina 2007–2012 hän oli Hurtigrutenin hallinnollinen johtaja.
Quincy Hall

Quincy Hall (s. 31. heinäkuuta 1998) on yhdysvaltalainen 400 metrin juoksija ja 400 metrin aitajuoksija.
Hall voitti alle 20-vuotiaiden Pan-Amerikan-mestaruuden 400 metrin aitajuoksussa 2017 ajalla 49,02. Vuonna 2019 hän voitti 400 metrin aitajuoksun sekä NCAA:n mestaruuskilpailuissa että alle 23-vuotiaiden Pohjois- ja Keski-Amerikan sekä Karibian mestaruuskilpailuissa. Hän voitti Pohjois-ja Keski-Amerikan sekä Karibian mestaruuden miesten ja sekajoukkueiden 4 × 400 metrin viestissä 2022.
Hall saavutti Budapestin MM-kilpailuissa 2023 pronssia 400 metrillä ennätysajallaan 44,37 sekä kultaa 4 × 400 metrin viestissä, jossa hän juoksi avausosuuden. Hän voitti vuoden 2024 Yhdysvaltojen olympiakarsinnoissa 400 metrin juoksun ennätyksellään 44,17. Muutamaa viikkoa myöhemmin hän paransi ennätyksensä Monacossa lukemiin 43,80. Hän voitti kultaa Pariisin olympialaisissa jälleen uudella ennätysajallaan 43,40.
Hall juoksi 400 metrin aitajuoksuennätyksensä 48,10 Eugenesssa toukokuussa 2022.
Ben Pattison

Ben Pattison (s. 15. joulukuuta 2001) on brittiläinen keskimatkojen juoksija. Hänen päämatkansa on 800 metrin juoksu.
Pattison sijoittui Győrin alle 18-vuotiaiden EM-kilpailuissa 2018 neljänneksi 400 metrin juoksussa. Seuraavan vuoden Boråsin alle 20-vuotiaiden EM-kilpailuissa hän saavutti 800 metrillä hopeaa ajalla 1.50,68. Hän sijoittui samalla matkalla neljänneksi Tallinnan alle 23-vuotiaiden EM-kilpailuissa 2021. Hän saavutti Birminghamin Kansainyhteisön kisoissa 2022 Englannin edustajana pronssia 800 metrillä ajalla 1.48,25. Münchenin EM-kilpailuissa hän oli samalla matkalla kuudes.
Pattison saavutti Budapestin MM-kilpailuissa 2023 pronssia 800 metrillä ajalla 1.44,83. Hän karsiutui 800 metrin välierissä Pariisin olympialaisissa 2024 ja Tokion MM-kilpailuissa 2025.
Pattison juoksi 800 metrin ennätyksensä 1.42,27 Monacossa 12. heinäkuuta 2024. Hän voitti 800 metrin Britannian-mestaruuden 2024.
Lykke

Lykke on tanskalainen naisen etunimi, joka pohjautuu sanaan ’onni’ ("lykke"). Merkitykseltään se vastaa latinankielistä naisennimeä Felicitas.
Suomessa Lykke-nimeä on annettu varsinkin 2010- ja 2020-luvulla syntyneille lapsille. Digi- ja väestötietoviraston etunimitilastoon on huhtikuuhun 2024 mennessä kirjattu yhteensä 130–150 tämännimistä naista tai tyttöä.
Nimipäivä.
Helsingin yliopiston elokuussa 2023 tekemän päätöksen mukaisesti Lykke-nimi lisättiin suomenruotsalaiseen nimipäiväkalenteriin vuonna 2025. Nimipäivä on 6. syyskuuta, jolloin nimipäiväänsä viettävät myös ’onnelliset’ Felix ja Felicia.
Matkalla perille

Matkalla perille on Plutonium 74:n kolmas studioalbumi, joka julkaistiin 12. kesäkuuta 2020 levymerkillä Stupido Records.
Gösta Salingre

Gustaf Werner (Gösta) Salingre (4. syyskuuta 1873 Turku – 15. lokakuuta 1943 Helsinki) oli suomalainen apteekkari, toimitusjohtaja ja pääkonsuli.
Gösta Salingren vanhemmat olivat hovioikeudenneuvos Gabriel Werner Salingre (1842–1913) ja Anna Helena Oldenburg. Hän pääsi ylioppilaaksi Turun ruotsalaisesta klassillisesta lyseosta 1893 ja valmistui Helsingin yliopistosta filosofian kandidaatiksi ja maisteriksi 1897 sekä proviisoriksi vuonna 1900. Salingre opiskeli myös Dresdenissä 1895 ja teki opintomatkoja Ruotsiin, Saksaan ja Englantiin.
Salingre oli aluksi Helsingissä Töölön apteekin hoitajana. Hän omisti Helsingissä Erottajan apteekin 1902–1911 ja vuodesta 1925 alkaen hän omisti Kauppatorin apteekin. Salingre hoiti lääkintöhallituksessa väliaikaisesti asessorin virkaa 1911–1912. Vuonna 1912 Salingre perusti Oy Oxygenol Ab:n yhdessä veljensä hammaslääkäri Axel Salingren (1882–1960) ja velipuolensa apteekkari Edward Stigzeliuksen (1866–1941) kanssa. Salingre toimi uuden yhtiön toimitusjohtajana ja yhtiön konttori sijaitsi Edward Stigzeliuksen silloin omistaman Kauppatorin apteekin tiloissa. Yhtiö aloitti Oxygenol-hammastaikinan myynnin Suomessa samana vuonna. Hammastahna valmistettiin lääketehdas Medicassa kunnes valmistus siirrettiin 1920 Wladimirinkatu 30:een (nykyisin Kalevankatu 30). 
Salingre oli Suomen Höyrylaiva Osakeyhtiön ja Palovakuutus Osakeyhtiö Imatran hallintoneuvostojen jäsen sekä Elinkorkolaitos Hereditaksen johtokunnan puheenjohtaja. Salingre oli mukana perustamassa Hereditasta vuonna 1905 ja oli sen johtokunnan puheenjohtajana vuodesta 1927 aina kuolemaansa saakka vuonna 1943. Vuosina 1919–1928 hän toimi ylikenttäapteekkarina ja hän oli Helsingin suojeluskunnan sanitääriklubin kunniajäsen. Salingre oli Helsingin kaupunginvaltuuston jäsenenä 1909–1919, kunnallisneuvosmiehenä 1912–1914 sekä useiden komiteain ja valiokuntain jäsenenä. Hän oli myös Granatenhjelm-Yhdistyksen puheenjohtaja, Ehrensvärd-seuran johtokunnan jäsen ja Suomen Punaisen Ristin keskushallituksen jäsen. Romanian varakonsuliksi Salingre nimitettiin 1923 ja pääkonsuliksi 1925.
Gösta Salingre oli naimisissa vuodesta 1900 Helena Koroleffin kanssa.
Professori Baltazar

Professori Baltazar () on vanhasta keksijästä kertova kroatialainen lapsille suunnattu animaatiotelevisiosarja, jota tehtiin vuosina 1967–1978. Sen on luonut animaattori Zlatko Grgić.
Sisältö.
Sarja pyörii hyväntahtoisen neron, professori Baltazarin ympärillä. Jokaisessa jaksossa jollakulla hänen ympäristössään on ongelma, jota hän pohtii asianmukaisesti ja löytää siihen aina ratkaisun. Sitten hän aktivoi maagisen koneen ja tuottaa keksinnön, joka ratkaisee ongelman.
Sarjan hahmot eivät puhu mitään ymmärrettävää kieltä.
Historia.
Sarjan loi televisiota varten kroatialainen animaattori Zlatko Grgić Zagreb Filmin studiossa. Siitä tehtiin 59 jaksoa vuosina 1967–1978.
Animaatiosarjaa on esitetty seuraavina vuosina entisen Jugoslavian lisäksi lukuisissa muissakin maissa, kuten muun muassa Tanskassa, Suomessa, Saksassa, Iranissa, Italiassa, Norjassa, Portugalissa, Etelä-Koreassa, Ruotsissa, Israelissa, Kanadassa, Ranskassa, Kreikassa, Alankomaissa, Uudessa-Seelannissa, Romaniassa, Espanjassa, Isossa-Britanniassa ja Zimbabwessa.
Born Pink

Born Pink on eteläkorealaisen Blackpink-yhtyeen toinen studioalbumi, joka julkaistiin 16. syyskuuta 2022. Se sisältää kahdeksan kappaletta, joista singleinä julkaistiin ”Pink Venom” ja ”Shut Down”.
”Pink Venom” julkaistiin jo elokuussa noin kuukausi ennen albumin julkaisua. Samaan aikaan albumin kanssa julkaistiin pääsingle ”Shut Down”, mutta se jäi kuitenkin suosiossa hieman ”Pink Venomin” varjoon. ”Pink Venomin” ennätyksiä rikkonut musiikkivideo keräsi 24 tunnissa yli 90 miljoonaa katselukertaa, 29 tunnissa ja 25 minuutissa yli 100 miljoonaa katselukertaa ja 134 vuorokaudessa yli 500 miljoonaa katselukertaa.
Viimeinen kappale ”Ready for Love” julkaistiin jo heinäkuussa PUBG Mobile -videopeliä varten. Musiikkivideossa esiintyvät Blackpinkin jäsenten animoidut pelihahmot.
Itävallan parlamentti

Itävallan parlamentti säätää lait Itävallan liittotasavallassa. Siinä on kaksi kamaria: alahuone (kansallisneuvosto), jonka jäsenet ovat kansan suoraan valitsemia, ja ylähuone (liittoneuvosto), jonka jäsenet ovat osavaltioiden parlamenttien valitsemia. Parlamentissa on myös liittokokous, jossa kokoontuvat kansallisneuvoston ja liittoneuvoston jäsenet yhdessä. Se kokoontuu kuuden vuoden välein asettamaan suoralla kansanvaalilla valitun liittopresidentin virkaansa.
Mikroreaktori

Mikroreaktori eli mikrokanavareaktori on kemiallinen reaktori, jossa kemiallinen reaktio tapahtuu ohuissa kanavissa, joiden halkaisija on alle yhden millimetrin.
Mikroreaktoriyksikkö on pituudeltaan ja leveydeltään useimmiten muutaman senttimetrin mittainen. Yksikkö valmistetaan usein teräksestä, lasista, piidioksidista tai muovista. Yksikköön tehdään kanavia etsaamalla tai optisella litografialla. Kanavat ovat halkaisijaltaan muutamia satoja mikrometrejä ja pituudeltaan muutamia senttimetrejä. Kanavan pituutta voidaan lisätä tekemällä reaktorikanavista verkosto. Reaktorit ovat virtausreaktoreita, ja niiden kapasiteettia voidaan kasvattaa liittämällä useita reaktoreita rinnan.
Mikroreaktoreissa voidaan saada aikaan neste- tai kaasufaasissa tapahtuvia reaktioita. Reaktoreissa voidaan käyttää niin tavanomaisia katalyyttejä kuin biokatalyyttejäkin, esimerkiksi entsyymejä. Mikroreaktoreita voidaan käyttää muun muassa aldolireaktioiden, nitrauksien, halogenointien, hapetuksien tai pelkistyksien ja Diels–Alder-reaktioiden suorittamiseen. Mikroreaktorien etuina ovat muun muassa lyhyet reaktioajat, suuret konversiot ja suuresta pinta-alan ja tilavuuden suhteesta johtuva tehokas lämmön- ja aineensiirto. Mikroreaktorit sopivat hienokemikaalien tuotantoon: niissä tuotetaan esimerkiksi gemifloksasiiniä.
Alfred Smith (taiteilija)

Alfred Smith (1854 Bordeaux - 1936 Pariisi) oli ranskalainen impressionistinen taidemaalari. Hän maalasi paljon kaupunkinäkymiä. 
Smithin isä oli kotoisin Walesista ja hänen äitinsä oli ranskalainen. Smith opiskeli taidetta Hippolyte Pradelles`n, Léonce Chabry`n ja Amadeus Baudit`n oppilaana. Alfred Roll huomasi Smithin kyvyt ja ryhtyi promotoimaan häntä. Smith debytoi Pariisin Salongissa vuonna 1880 ja sai kunniamaininnan. Täysipäiväiseksi taiteilijaksi Smith ryhtyi vuonna 1886. Hän tuon ajan työnsä muistuttavat paljon Claude Monet ´n töitä. 
Vuonna 1888 Smith sai kolmannen luokan palkinnon ranskalaisten taiteilijoiden salongissa ja vuonna 1894 hänet nimitettiin kunnialegioonan ritariksi. Hänen töitään oli mukana Pariisin maailmannäyttelyssä vuonna 1900. Smith piti säännöllisesti näyttelyitä 1920 luvulle asti ja hänen töitään ostettiin Ranskan ja Italian museoihin.
Smith oli hyvä kuvaamaan metsiä, puutarhoja ja kaupunkinäkymiä. Hänen värien käyttönsä oli hienovireistä.Vierailtuaan Creusen laaksossa, hän kiinnostui alueen näkymistä ja maalasi niitä paljon. Samalla hänen värien käyttönsä muuttui kypsemmäksi. 
Nykyään Smithin töitä on Ranskan ja Yhdysvaltojen museoissa.
Tšyhyryn

Tšyhyryn () on kaupunki Tšerkasyn alueen Tšerkasyn piirissä Ukrainan keskivaiheilla. Kaupunki sijaitsee Dneprin valuma-alueeseen kuuluvan Tjasmynjoen varrella Dneprin ylängöllä, linnuntietä noin 59 kilometriä aluekeskus Tšerkasystä kaakkoon.
Tammikuun keskilämpötila on −5,5 ja heinäkuun +20,7 celsiusastetta. Keskimääräinen vuosisademäärä on 527 millimetriä.
Kaupunki on aiempi Tšyhyrynin piirin piirikeskus, mutta kesän 2020 aluehallinnollisessa uudistuksessa siitä tuli osa Tšerkasyn piiriä. Ukrainan tilastokeskus arvioi kaupungin väkiluvuksi 8 539 asukasta (2022). Vuonna 1990 asukkaita oli noin 12 900.
Paikkakunta tunnetaan 1500-luvun alkupuolelta lähtien. Tšyhyryin linna rakennettiin 1589. Paikkakunnalle myönnettiin Magdeburgin kaupunginoikeudet vuonna 1592, mikä edesauttoi kaupungin kasvua. 
Tšyhyryn on toiminut muun muassa kasakkahetmannin kotipaikkana; se on ollut Kiovan kuvernementin kihlakuntakaupunki.
Felicitas

Felicitas on latinankielinen naisen etunimi, jonka merkitys on ’onni’. Roomalaisesta mytologiasta tunnetaan tämänniminen hedelmällisyyden ja hyvän onnen jumalatar.
Digi- ja väestötietoviraston mukaan Suomessa on vuoteen 2023 mennessä tilastoitu noin 40–60 Felicitas-nimistä naista.
Nimipäivä.
Felicitas-nimi oli mukana Suomen almanakassa vuonna 1749. Nimipäivä oli 7. maaliskuuta, joka kirkollisessa perinteessä on marttyyrikaksikko Perpetuan ja Felicitaksen muistopäivä.
Jimi Junkkari

Jimi Junkkari (s. 20. helmikuuta 2005 Lahti) on suomalainen jääkiekkopuolustaja, joka pelaa Mestis-joukkue Iisalmen Peli-Karhuissa.
Ura.
Seuraura.
Junkkari on Pelicansin kasvatti. Hän toimi kaudella 2021–2022 seuran U18-joukkueen varakapteenina. Kesällä 2022 Junkkari nousi Pelicansin SM-liigarinkiin, mutta hän ei tehnyt liigadebyyttiään vielä kaudella 2022–2023, vaan Junkkari pelasi sen kokonaan U20-joukkueessa.
Kesäkuussa 2023 Junkkari teki Pelicansin kanssa vuoden mittaisen jatkosopimuksen. Hän teki kaudella 2023–2024 miesten pääsarjadebyyttinsä Mestarien liigan avauskierroksella 2. syyskuuta 2023 vieraissa ranskalaista Dragons de Rouenia vastaan. Junkkari merkittiin Pelicansin nelospuolustajapariin Saku Salmisen viereen. Hän sai ottelussa jääaikaa 7.14 minuuttia ja Junkkarille merkittiin Pelicansin 3–8-voittoon päättyneessä ottelussa teholukema +2. Hän pelasi CHL:ssä kolme ottelua ilman tehopisteitä. Ensimmäisen ja kauden ainoaksi jääneen SM-liigaottelunsa Junkkari pelasi runkosarjan kahdeksannella kierroksella 30. syyskuuta 2023 vieraissa Helsingin IFK:ta vastaan, kun Michal Jordán joutui pelikieltoon. Junkkari merkittiin heti Pelicansin ykköspuolustajapariin Petteri Riihisen viereen. Hän sai ottelussa jääaikaa 11.14 minuuttia ja Junkkarille merkittiin teholukema +1. Suurimman osan kaudestaan hän pelasi kuitenkin vielä Pelicansin U20-joukkueessa. Heinäkuussa 2024 Junkkari teki seuran kanssa vuoden mittaisen jatkosopimuksen.
Kaudella 2024–2025 Junkkari pelasi SM-liigassa 13 runkosarjaottelua ilman tehopisteitä. Hän pelasi myös viisi Mestarien liigan ottelua tehden yhden syöttöpisteen. Suurimman osan kaudestaan Junkkari pelasi kuitenkin Pelicansin U20-joukkueessa.
Junkkari siirtyi kaudeksi 2025–2026 vuoden mittaisella sopimuksella Mestis-joukkue Iisalmen Peli-Karhuihin.
Maajoukkueura.
Junkkari pelasi alle 18-vuotiaiden MM-kilpailuissa vuonna 2023. Hänet valittiin myös Suomen alle 18-vuotiaiden MM-leiriryhmään vuoden 2022 turnaukseen, mutta Junkkari kuitenkin putosi lopullisesta kisajoukkueesta. Hän pelasi myös Hlinka Gretzky Cupissa vuonna 2022, jolloin hän voitti pronssia. Yhteensä Junkkari on pelannut 18 nuorten ja 33 poikien maaottelua.
Charlotte Frogner

Charlotte Frogner (s. 9. huhtikuuta 1981 Aurskog-Høland) on norjalainen näyttelijä. Hän valmistui Norjan teatterikorkeakoulusta vuonna 2004 ja on siitä lähtien näytellyt Det Norske Teatretissa. Lisäksi hän on esiintynyt televisiosarjoissa ja elokuvissa. Yksi hänen tunnetuimmista rooleistaan on Celine Kopperud komediasarjassa "Side om side".
Hans Morten Hansen

Hans Morten Hansen (s. 28. helmikuuta 1964) on norjalainen koomikko ja näyttelijä. Hän on kotoisin Stavangerista ja aloitti uransa 1990-luvun puolivälissä. Hansen tunnetaan muun muassa Rolf Gullestadin roolista komediasarjassa "Side om side". Vuonna 2010 hän teki pisimmän stand up -esityksen maailmanennätyksen esiintymällä yhtäjaksoisesti 38 tuntia ja 14 minuuttia.
Rustem Umjerov

Rustem Enverovytš Umjerov (, ; s. 19. huhtikuuta 1982 Bulungʻur, Samarkandin alue, Uzbekistanin SNT) on ukrainalainen poliitikko ja liikemies, joka toimi Ukrainan puolustusministerinä syyskuusta 2023 lähtien heinäkuuhun 2025 saakka.
Tausta ja yksityiselämä.
Umjerov syntyi Uzbekistanin Bulungʻurissa Krimin Aluštasta kotoisin olevaan krimintataarien perheeseen. Hän valmistui Ukrainan kansallisesta hallintoakatemiasta maisteriksi pääaineenaan rahoitus. Vuosina 2004–2010 hän työskenteli lifecell-matkapuhelinoperaattorilla useissa esimiestehtävissä.
Umjerov puhuu ukrainaa, venäjää, turkkia, englantia sekä jonkin verran arabiaa.
Poliittinen ura.
Umjeriv on toiminut Krimin tataarien kansan medžlisissä sekä sen pitkäaikaisen puheenjohtajan Mustafa Cemilevin neuvonanatajana.
Vuoden 2019 parlamenttivaaleissa Umjerov valittiin Ukrainan parlamenttiin Verh’ovna Radaan Holos-puolueen listan 18:ntena, sitoutumattomana ehdokkaana. Hän on toiminut Euroopan neuvoston parlamentaarisen yleiskokouksen Ukrainan pysyvän delegaation varapuheenjohtajana. Syyskuussa 2022 hänet nimitettiin Ukrainan valtion omaisuusrahaston johtajaksi.
Venäjän hyökättyä Ukrainaan vuonna 2022 Umjerov osallistui Venäjän ja Ukrainan välisiin rauhanneuvotteluihin. Maaliskuun lopulla kävi ilmi, että Umjerov, yksi muu Ukrainan parlamentin edustaja ja venäläinen miljardööri Roman Abramovitš alkoivat oireilla, jotka viittasivat myrkytykseen. Kolmikko lennätettiin Istanbuliin, jossa nämä saivat sairaalahoitoa, ja Umjerov kertoi myöhemmin olevansa kunnossa pyytäen samalla, etteivät ihmisit levittäisi "todentamattomia väitteitä".
Syyskuussa 2023 Ukrainan presidentti Volodymyr Zelenskyi esitti Umjerovia puolustusministeriksi Oleksi Reznikovin seuraajaksi. Ukrainan parlamentti nimitti hänet tehtävään 6. syyskuuta.
Valtapeliä elokuussa 1940

Valtapeliä elokuussa 1940 on Veli-Matti Saikkosen ohjaama ja kirjailija Veijo Meren käsikirjoittama suomalainen televisioelokuva vuodelta 2001, lajityypiltään historiallinen draama. Elokuva sijoittuu vuonna 1940 solmitun Moskovan rauhan jälkeiseen aikaan, jolloin Suomi neuvotteli Saksan kanssa mahdollisesta aseavusta, minkä johdosta marsalkka Mannerheimin, puolustusministeri Waldenin ja pääministeri Rytin oli tarkoitus selostaa tilannetta ulkopoliittisesta päätöksenteosta jo sivussa olleelle presidentti Kalliolle.
Elokuva esitettiin Yle TV1:n Kotikatsomossa 17. joulukuuta 2001.
Korkeasaari (televisiosarja)

Korkeasaari on Korkeasaaren eläintarhan ja Villieläinsairaalan arjesta kertova suomalainen televisio-ohjelma. Ohjelma seuraa eläintenhoitajien, eläinlääkärien ja muiden Korkeasaaren eläintarhan työntekijöiden päivittäistä työskentelyä.
Samalla nimellä on tehty kaksi sarjaa: ensimmäinen esitettiin vuonna 2009 Sub-kanavalla, ja toinen vuodesta 2022 alkaen Nelosella. 
Vuonna 2022 alkanut sarja.
Ensimmäinen tuotantokausi.
Sarjan ensimmäinen tuotantokausi esitettiin 7. marraskuuta 2022 alkaen Nelosella ja Ruutu-palvelussa, ja siinä oli kuusi jaksoa. Ensiesitystä ennen Ruudussa esitettiin livelähetyksiä tiikeri-, pikkupanda- ja saukkotarhoilta. 
Toinen tuotantokausi.
Sarjan toinen tuotantokausi esitettiin Nelosella ja Ruudussa 14. marraskuuta 2023 alkaen. Seuraavan viikon jakso näkyy ennakkoon maksullisella Ruutu+-tilauksella. Kaudella seurataan talven kääntymistä kevääksi Korkeasaaressa, ja nähdään lisäksi Helsingin kaupungin pelastuslaitoksen eläinpelastusyksikön työtä, seurataan Villieläinsairaalassa hoidossa olleiden kuuttien palauttamista merelle Meripelastusseuran kyydissä, ja nähdään Haminan mursun esilletulo Luonnontieteellisen keskusmuseoon.
Kolmas tuotantokausi.
Sarjan kolmas tuotantokausi kuvattiin kesän ja syksyn 2024 aikana ja se esitettiin Nelosella ja Ruudussa 20. tammikuuta 2025 alkaen. Seuraavan viikon jakso näkyy ennakkoon maksullisella Ruutu+-tilauksella. Kaudella on kahdeksan jaksoa, ja siinä nähdään Korkeasaaren eläintenhoitajien lisäksi myös muun muassa eläintarhan puu- ja metalliverstaan sekä puutarhureiden töitä. Kaudella nähdään vierailevina tähtinä Roni Bäck sekä Harri Moisio. 
Vuoden 2009 sarja.
Samanniminen sarja eläintarhan arjesta esitettiin Sub-kanavalla 6. helmikuuta – 10. huhtikuuta 2009. Sarjaa tehtiin vain yksi tuotantokausi, mutta sitä esitettiin uusintoina myös vuonna 2010. 
Juontajana tässä ensimmäisessä Korkeasaari-sarjassa oli Kiti Kokkonen, jonka johdolla ohjelmassa tutustuttiin 10 jakson ajan eläintarhan eläimiin ja niiden hoitajiin, sekä luonnonvaraisten eläinten hoitoon. 
Sarjan tuotti Van Der Media ja sen ohjasi Aleksi Tuomivaara.
Bow Wow Wow

Bow Wow Wow on brittiläinen 1980-luvun alun uuden aallon yhtye.
Aiemmin Sex Pistolsin managerina toiminut Malcolm McLaren toimi hetken aikaa myös Adam &amp; the Antsin managerina. Hän kuitenkin houkutteli yhtyeen jäsenet Adam Antia lukuun ottamatta perustamaan tammikuussa 1980 Bow Wow Wow’n ja värväsi siihen laulajaksi tuolloin 13-vuotiaan Annabella Lwinin. McLaren markkinoi yhtyettä sensaatiohakuisesti, Vivienne Westwood suunnitteli sille uusromanttiseksi kutsutun, merirosvoteemaisen tyylin, ja musiikkiin oli otettu vaikutteita etenkin burundilaisesta rummutuksesta.
Yhtyeen ensimmäinen julkaisu oli aluksi vain C-kasettina ilmestynyt ”C·30 C·60 C·90 Go”. Sen molemmat kappaleet olivat samalla puolella, toinen puoli oli tyhjä, ja ostajia kehotettiin äänittämään sille itse musiikkia. Tästä syystä levy-yhtiö EMI kieltäytyi markkinoimasta julkaisua. Sen jälkeen yhtye julkaisi kahdeksan kappaleen mittaisen minialbumin "Your Cassette Pet", joka oli pakattu tupakka-askin muotoon. Koska sitä ei julkaistu lainkaan vinyylilevynä, laskettiin se myyntilistalla singleksi.
Vuonna 1981 yhtye siirtyi EMI:ltä RCA:lle. Albumi "See Jungle! See Jungle! Go Join Your Gang Yeah, City All Over! Go Ape Crazy!" herätti huomiota myös kansikuvallaan. Siinä yhtye toisti Édouard Manet’n Aamiainen ruohikolla -maalauksen asetelmaa. Erityisesti Annabella Lwinin äiti ei pitänyt siitä. Albumia julkaistiin eri maissa erilaisilla kansiversioilla. Kun kuvan julkaisusta ei kuitenkaan tullut enempää seurauksia, sitä käytettiin seuraavana vuonna julkaistun "The Last of the Mohicans -EP:n" kantena. 
EP sisälsi version The Strangeloves -yhtyeen kappaleesta ”I Want Candy”. RCA näki sen myyvän hyvin Yhdysvalloissa, ja kappaleesta tehtiin musiikkivideo, jota MTV esitti. RCA julkaisi yhtyeen kappaleista "I Want Candy" -nimisen kokoelman. Myös EMI julkaisi sille levytetyistä kappaleista vielä samana vuonna "The Original Recordings -nimisen" kokoelman. 
Bow Wow Wow teki vielä vuonna 1983 albumin "When the Going Gets Tough, the Tough Get Going," minkä jälkeen yhtye erotti laulajansa, joka siirtyi soolouralle. Yhtye hajosi pian sen jälkeen.
Basisti Leigh Gorman ja Lwin perustivat Bow Wow Wow'n uudestaan vuonna 1997. Vuonna 2012 Gorman rupesi käyttämään vaihtelevien kokoonpanojen kanssa Bow Wow Wow'n nimeä ilman Lwiniä, ja Lwin on sittemmin esiintynyt nimellä Annabella Lwin of the original Bow Wow Wow.
Calimocho

Calimocho tai kalimotxo on espanjalainen juoma, joka koostuu puoleksi punaviinistä ja puoleksi kolajuomasta. Se kehitettiin Baskimaalla 1970-luvun alussa. Calimocho onkin erityisen suosittu hellejuoma Espanjan baskialueilla ja Etelä-Amerikassa.
Juoma tunnetaan Etelä-Afrikassa nimellä "katemba", Mosambikissa nimellä "cátembe", Kroatiassa, Serbiassa, Pohjois-Makedoniassa ja muissa Balkanin maissa nimellä "bambus", Chilessä nimellä "jote" ja Argentiinassa nimellä "jugo de Jesús".
Moldjord

Moldjord on Beiarnin kunnan hallinnollinen keskus Nordlandin läänissä Norjassa. Vuonna 2016 siellä oli noin 150 asukasta.